Diari Oficial de la Generalitat Valenciana


Sumari del DOGV 5254, del 09-05-2006 (2006/5184)

ORDE de 12 d'abril de 2006, del conseller de Sanitat, per la qual convoca 2 beques en la Direcció General de Farmàcia i Productes Sanitaris de l'Agència Valenciana de Salut per al foment de la formació complementària en matèries diverses i n'estableix les bases.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5254

Data del DOGV
:   09-05-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/5184


Data del document
:   12-04-2006

Organisme emissor
:   Conselleria de Sanitat

Tipus de document
:   Ordre

Descriptors 

:   * farmacèutic
    * ajuda pública
    * suport econòmic
    * assignació per estudis
    * metge

ORDE de 12 d'abril de 2006, del conseller de Sanitat, per la qual convoca 2 beques en la Direcció General de Farmàcia i Productes Sanitaris de l'Agència Valenciana de Salut per al foment de la formació complementària en matèries diverses i n'estableix les bases. [2006/X5184]  
La Conselleria de Sanitat, en el marc de la política dirigida a fomentar la formació complementària dels becaris a través de la realització de pràctiques professionals i com a conseqüència del fet que en la convocatòria de data 09.12.2005, publicada en el DOGV número 5.151, les 2 beques destinades a llicenciats en Medicina i Cirurgia per a fer pràctiques professionals en el programa d'Identificació de productes sanitaris per a la prestació ortoprotètica van quedar desertes perquè no s'hi va presentar cap aspirant, convoca la concessió de 2 beques en la Direcció General de Farmàcia i Productes Sanitaris de l'Agència Valenciana de la Salut.  
Fent ús de les facultats que em confereixen el Decret 26/2005, de 04 de febrer, que aprova el Reglament Orgànic i Funcional de la Conselleria de Sanitat, i l'article 35 de la Llei 5/1983, de 30 de desembre, de Govern Valencià, i segons el que estableix el Decret 108/1992, de 6 de juliol, del Govern Valencià, que regula la concessió de beques,  
ORDENE  
Article 1  
Convocar un concurs públic per a la concessió de 2 beques per al foment de la formació complementària en matèries diverses, en la Direcció General de Farmàcia i Productes Sanitaris de l'Agència Valenciana de Salut.  
Article 2  
Aprovar les bases que s'adjunten com a annex I d'esta orde, que han de regir esta convocatòria, així com el model de sol·licitud que figura com a annex II.  
Article 3  
La dotació econòmica per a finançar les beques de la present convocatòria per a l'exercici 2006 puja a la quantia de 30.000 euros, a càrrec de l'aplicació pressupostària 41.28.62.5114.290.32.5, línia de subvenció amb codi comptable T4542 o equivalent, en els pressupostos de la Generalitat Valenciana per a l'exercici 2006.  
DISPOSICIÓ FINAL  
Esta orde entra en vigor el mateix dia de la publicació en el Diari Oficial de la Generalitat Valenciana i s'iniciarà l'activitat al maig de 2006.  
València, 12 d'abril de 2006  
El conseller de Sanitat,  
VICENTE RAMBLA MOMPLET  
Annex I  
Bases de la convocatòria per a la concessió de 2 beques per a la realització de pràctiques professionals en la Direcció General de Farmàcia i Productes Sanitaris de l'Agència Valenciana de Salut  
Primera. Objecte  
1.1 Les beques tenen com a objecte l'ajuda al desplegament de treballs formatius en matèria d'acreditació, classificació i avaluació de productes sanitaris dins del programa de desenvolupament de la prestació ortoprotètica, en la Direcció General de Farmàcia i Productes Sanitaris de l'Agència Valenciana de Salut.  
1.2 Es convoquen dues beques destinades a titulats universitaris per al Programa de desplegament de la prestació ortoprotètica.  
Esta formació es farà en règim de presència física, a través de pràctiques professionals en el Servici de Prestacions Complementàries, adscrit a la Direcció General de Farmàcia i Productes Sanitaris de l'Agència Valenciana de Salut.  
Segon. Nombre i destinació de les beques  
Es convoquen dues beques destinades a llicenciats o llicenciades en Medicina i Cirurgia o en Farmàcia, que han de fer les activitats objecte de les beques en la Direcció General de Farmàcia i Productes Sanitaris.  
Tercera. Dotació, duració i pagament de les beques  
Cada beca té una dotació de 1.250 euros bruts mensuals, que està subjecta a les retencions legals.  
La duració d'estes beques comprén des de la incorporació de l'adjudicatari/ària fins al 31.12.2006. Es pot prorrogar per un període de 6 mesos més. Es fa efectiva en la data de la incorporació de l'adjudicatari/ària. És necessària per a això que l'acorde una resolució de l'òrgan competent. En qualsevol cas, la duració de la beca no serà superior als 18 mesos.  
L'import de cada beca es paga mensualment, després de la certificació del director general de Farmàcia i Productes Sanitaris.  
Quarta. Requisits  
Els aspirants han de tindre els requisits següents, en la data d'acabament del termini de presentació d'instàncies:  
. Llicenciatura en Medicina i Cirurgia o en Farmàcia.  
Cinquena. Formalització de sol·licituds  
Els models d'impresos de sol·licitud s'han d'ajustar a l'establit en l'annex II. Les persones interessades l'han de presentar en el Registre General de la Conselleria de Sanitat (c/ misser Mascó, núm. 31, de València, CP 46960), o bé han de tramitar-la de qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. S'ha de presentar la sol·licitud juntament amb la documentació següent:  
. Una fotocòpia compulsada del document nacional d'identitat.  
. El curriculum vitae, en el qual s'ha d'indicar l'experiència professional, idiomes, beques rebudes, etc. També s'hi ha de fer constar les dades personals, la data i el lloc de naixement, adreça actual, telèfon (fix i mòbil) i una foto de mida de carnet del sol·licitant.  
. Una fotocòpia compulsada del títol de llicenciat/da en Farmàcia o en Medicina i Cirurgia, o del document que acredite haver-ne pagat els drets d'expedició.  
. Una fotocòpia compulsada de la certificació acadèmica personal dels estudis de Farmàcia o de Medicina i Cirurgia.  
. Els documents que acrediten la possessió de títols, cursos i mèrits que figuren en el currículum. Perquè siguen tinguts en compte en la baremació, se'n requerirà l'acreditació per mitjà de la presentació de fotocòpies compulsades dels documents oficials.  
. Una declaració jurada de no tindre concedida qualsevol altra beca o ajuda per a l'any 2006 per a la mateixa activitat o una de semblant, i d'estar al corrent en les obligacions fiscals i davant la Seguretat Social.  
. Altres documents que l'aspirant considere interessants.  
Les sol·licituds s'han d'adreçar a la Direcció General de Farmàcia i Productes Sanitaris, al carrer del misser Mascó 31, 46378 València.  
Sisena. Termini de presentació de les sol·licituds  
El termini de presentació de sol·licituds serà de 15 dies hàbils, comptadors a partir de l'endemà de la publicació d'esta convocatòria en el Diari Oficial de la Generalitat Valenciana.  
Setena. Selecció  
1. Comissió avaluadora  
Es constitueix la comissió avaluadora, que està presidida pel director general de Farmàcia i Productes Sanitaris i està composta, a més, per a les beques del Programa de desplegament de la prestació ortoprotètica, pels membres següents:  
. José E. Clérigues Belloch, cap de l'Àrea de Farmàcia i Productes Sanitaris.  
. Antonio Boada Gordon, cap del Servici de Prestacions Complementàries.  
. Carlos López Piñol, cap de la Secció d'Endopròtesis de Prestacions Complementàries.  
. Nieves Grau Martínez, metgessa inspectora de prestacions complementàries que actuarà com a secretària.  
2. Tramitació  
La unitats que tramita els expedients de la concessió de les beques és el Servici de Prestacions Complementàries.  
3. Barem per a la selecció  
La selecció dels/les becaris/àries es fa per mitjà de la suma de la puntuació obtinguda, fins a un màxim de 100 punts, en dues fases:  
Primera. Valoració dels mèrits al·legats, fins a un màxim de 60 punts, amb l'aplicació del barem següent:  
A. Coneixements de valencià: fins a un màxim de 3 punts, segons els coneixements establits per la Junta Qualificadora de Coneixements de Valencià, d'acord amb l'escala següent:  
. Nivell oral: 0,75 punt.  
. Nivell elemental: 1,50 punts.  
. Nivell mitjà: 2,25 punts.  
. Nivell superior: 3 punts  
B. Coneixements d'altres idiomes oficials de la Unió Europea: fins a 10 punts.  
C. Expedient acadèmic: es valorarà segons la qualificació mitjana, fins a 30 punts.  
D. Coneixements acreditats d'informàtica: fins a 10 punts.  
E. Valoració de l'experiència professional i d'aspectes curriculars relacionats amb l'activitat objecte de la beca: fins a 7 punts.  
Segona. Realització d'una entrevista, després de la valoració dels mèrits al·legats de la fase primera, que es valorarà fins a un màxim de 40 punts.  
L'anunci de la celebració de l'entrevista s'ha de publicar en el tauler d'anuncis dels Servicis Centrals de la Conselleria de Sanitat amb una anticipació mínima de 48 hores.  
4. Resolució de la convocatòria  
Es faculta el director gerent de l'Agència Valenciana de Salut per a dictar una resolució, en el termini màxim de dos mesos comptador des de l'endemà de l'acabament del termini de presentació de sol·licituds.  
S'ha de publicar la llista d'aspirants per l'orde de la puntuació obtinguda, per a cada tipus de beca, en el tauler d'anuncis de la Conselleria de Sanitat (c/ del misser Mascó, 31, València). Esta llista es constitueix com a borsa de reserva, per si es dóna el cas que hi ha cap renúncia o abandó.  
La Direcció General de Farmàcia i Productes Sanitaris ha de convocar els adjudicataris/àries per a la signatura del document d'acceptació, que s'ha de fer en un termini no superior a 10 dies hàbils des de la data de la publicació.  
El director general de Farmàcia i Productes Sanitaris, a proposta de la comissió avaluadora, es reserva la facultat de deixar deserta, totalment o parcialment, l'adjudicació de les beques convocades.  
Així mateix, l'òrgan que concedix les beques es reserva la facultat d'interpretar el contingut d'estes bases i de resoldre els dubtes i conflictes que es plantegen.  
Huitena. Obligacions, incidències i tutoria dels becaris/àries  
Quant a les obligacions dels beneficiaris/àries, s'apliquen l'apartat 4.b de l'article 47 del Text Refós de la Llei de la Hisenda Pública de la Generalitat Valenciana i l'article 14 de la Llei38/2003, General de Subvencions.  
La beca és incompatible amb qualsevol altra beca ajuda que es concedisca per la mateixa activitat o una de semblant. La infracció d'esta regla deixa sense efecte la beca.  
La condició de becari/ària no genera cap relació laboral ni administrativa amb la Generalitat Valenciana.  
Quan el beneficiari de la beca siga un empleat de la Generalitat Valenciana, s'ha d'indicar la situació administrativa en què haja de ser declarat, d'acord amb la normativa de la funció pública.  
Els/Les becaris/àries, si és el cas, han de presentar la documentació que acredite el compliment de les obligacions fiscals i amb la Seguretat Social, i han de tindre cobertura sanitària.  
Es faculta el director general de Farmàcia i Productes Sanitaris per a resoldre les incidències que es produïsquen durant el període d'aprofitament de les beques. Pot deixar-les sense efecte en el cas d'incompliment de les obligacions per part del/la becari/ària o quan no faça l'activitat que haja motivat la concessió o quan deixe de tindre els requisits exigits. Per a això, cal fer el tràmit de l'audiència de la persona interessada.  
Així mateix, la Direcció General de Farmàcia i Productes Sanitaris ha d'ordenar les activitats dels/es becaris/es, la dedicació dels quals a les línies de treball depén de la satisfacció adequada de la finalitat primària de les beques.  
En els casos d'incidències, renúncies, abandons o incompliments que deixen vacant alguna de les beques, s'ha de cobrir segons l'orde establit en la borsa de reserva que resulte del procés de selecció.  
Novena. Certificació acreditativa  
En acabar el període d'aprofitament de la beca, s'ha de fer un informe d'assistència, aprofitament i aptitud, i després el director general de Farmàcia i Productes Sanitaris n'estén un certificat.  
ANNEX II  
Sol·licitud de beca per a la realització de pràctiques professionals de llicenciats en Medicina i Cirurgia o en Farmàcia en la Direcció General de Farmàcia i Productes Sanitaris  
Nom i cognoms   
Adreça   
Localitat   
DNI Telèfon fix Telèfon mòbil   
Declare  
. Conec l'Orde de 12 d'abril de 2005, del conseller de Sanitat, per la qual convoca dues beques en la Direcció General de Farmàcia i Productes Sanitaris de l'Agència Valenciana de Salut per al foment de la formació complementària en matèries diverses.  
. Conec també les condicions establides en les bases, em compromet a acceptar-les, a assistir i a participar plenament en els programes de treball que siguen establits, en el cas de ser-ne adjudicatari o adjudicatària.  
. Totes les dades personals, acadèmiques i professionals que proporcione són certes.  
Adjunte la documentació següent  
. Una fotocòpia compulsada del document nacional d'identitat.  
. El curriculum vitae, en el qual indique l'experiència professional, idiomes, beques rebudes, etc., i en el qual es fan constar les dades personals, la data i lloc de naixement, el domicili actual, el telèfon del domicili i el mòbil i una foto de mida de carnet.  
. Una fotocòpia compulsada del títol de llicenciat/da en Medicina i Cirurgia o en Farmàcia, o del document que acredita que n'he abonat els drets d'expedició.  
. Una fotocòpia comparada o compulsada dels documents que acrediten la possessió de títols, cursos i mèrits que figuren en el currículum.  
. Una memòria de l'experiència professional.  
. Una declaració jurada de no tindre concedida cap altra beca o ajuda per a l'any 2006 per a la mateixa o semblant activitat i d'estar al corrent de les obligacions fiscals i davant de la Seguretat Social.  
Sol·licite la beca del  
Programa de desplegament de la prestació ortoprotètica  
(lloc i data) ..., ... d ... de 2006  
(Signatura de la persona interessada)  
Direcció General de Farmàcia i Productes Sanitaris  
Conselleria de Sanitat . carrer del misser Mascó, 31, 46943 València